**Ағылшын тілі сабағында ойын технологиясын қолдану.**

Ағылшын тілін меңгерту ,оқыту, оған қызықтыру көп ізденіс пен шығармашылық еңбекті қажет етеді. Негізінен, сабақ үстінде белгілі дағды мен қабілет қалыптастыру арқылы танымдық қызығушылық пайда болады.

Оқушыларға әр түрлі тәсілдер қолдану арқылы сабақты жаңаша әдістемелікпен өткізу керек. Оқушының сабаққа деген қызығушылығы мен ынтасының төмендеуіне мыналар себеп болады:

- ойлау үрдісінде, миына көп салмақ беруден.

- сабақты бірсарынды өткізуден.

- жазба жұмыстарын мөлшерден тыс жиі жүргізуден.

- нашар оқитын оқушыға тым көп көңіл бөліп, сабақты созып жіберуден.

Оқушының шаршауын жеңілдететін және оның қызығушылығын арттыратын сабақ арасындағы ойын элементтері үлкен рөл атқарады. Ойындар сабақтың тиімділігін, сапасын арттырумен бірге оқушының оқу белсенділігін, шығармашылық қабілетін дамытады.

Сондай-ақ ойын оқушының сөйлеу әрекеті қабілетін тездететін, таным деңгейін күшейтетін бірден-бір мотивациялық элемент деп есептеймін. Оқыту барысында ойын элементтерін қолдану кезінде келесі талаптар орындалуы керек:

- оқушылардың қажетті сөздік минимумы болуы.

- белгілі бір мақсатқа құрылуы.

Ойын формасын қолдана отырып, жаңа материалды жеңіл де тиянақты, нақты түсіндіруге, меңгеруге жағдай жасалып, ол оқушының санасында берік сақталатын болады.

Ағылшын тілін оқытуда ойын түрлерін мынадай мақсаттарда қолдануды ұсынамын:

**1. Алфавитті дұрыс меңгерту.**

**2. Орфографияны дұрыс оқыту.**

**3. Оқу дағдысын қалыптастыру.**

**4. Лексиканы меңгерту.**

**5. Грамматикалық құрылымды меңгерту.**

**6. Оқушының ойын дамыту, дұрыс жазу, дұрыс айту және дұрыс оқи білу дағдыларын қалыптастыру.**

Мен осы аталған мақсаттарды басшылыққа ала отырып, өз тәжірибемде былай іске асырамын:

**I.** Алфавитті дұрыс меңгеру үшін барлық әріптерге карточкалар жасалады. Оқушылар таңдап алынған әріптен басталатын жануарлардың суретін салады және әріптің оқылуы мен дыбысталуын айтады. Бұл ойында оқушылар әріптермен қатар жануарлардың аттарын қоса жаттап, әріптерді әліпби тәртібі ретімен қойып үйренеді. Ал жануарлар дүниесі (World of Animal ) тақырыбын өткенде «Зоопаркте» ойынын ойнатамын. Ойында аңдарды дорбаға салып, олардың ағылшын тілінде атауын дұрыс айтуы керек.

**II.** Орфографияны дұрыс оқытуда алдыңғы сабақтармен байланыс ретінде «Сөздіктен сөзді тап» кроссворды шешіледі. Тақтаға шыққан оқушы қате жіберсе, қалғандары дұрыс, керекті әріптерді атайды. Оқушылармен тіл дамыту жұмысын осылай ауызша, жазбаша екі бағытта жүргіземін. Олардың тілін дамытуда көрнекіліктің алатын орны ерекше және ол мұғалімнің шеберлігіне байланысты деп ойлаймын.

**III.** Лексиканы меңгертуде бастауыш сыныптар үшін ойынға қажетті материал: карточкада алғашқы әріпі жоқ сөздер жазылады. Ойынның мақсаты – сөздің бірінші әріпін тауып жазу. Тапқан оқушыға бонус беріледі. Ал жоғары сынып оқушыларына белгілі бір сөз беріледі. Осы сөздің лексикалық мағынасы аясында бірнеше сөздерді атап көрсетеді. Бұл ойын оқушылардың сөздік қорының көбеюіне көмектеседі.

**IV.** Дұрыс оқу дағдыларын қалыптастыру. Қазіргі мектепте негізгі мәселелердің бірі оқушыны өз бетімен оқуға үйрету. Ынта қойып оқуға жаттығу арқылы оқушы өз білімін толықтырып , ой өрістері дамиды. Сонымен қатар дұрыс оқуға дағдыланған оқушы мәтіннің ішінен өзіне қажетті деректі материалдарды таңдап алуға мүмкіншіліктері болады.

**V.** Сабақта оқушылардың белсенділігін арттырудың бір жолы грамматикалық ойындарды жиі ұйымдастыру. Ойын оқушылардың белсенділігін арттырып, өтілген тақырыпты қалай меңгергенін көрсетеді. Екі команда оқушылары: 1) сөйлем; 2) жіктеу; 3) жаттығу орындау; 4) суреттеу; 5) осы етістіктер арқылы 3-4 сөйлем көлемінде әңгіме құру арқылы жарысады. Мұндай жұмыстар оқушылардың сабақ үстінде шаршамай сергек отыруына жағдай жасап, сабаққа ынтасын арттырады және пәнге көзқарасын қалыптастырады.

Қорыта келгенде, ойын әрекетінсіз ағылшын тілі лексикасын оқушының есінде қалдыру тиімділігі аз және ақыл ой күшін көп қажет етеді. Оқу үрдісіне енгізілген ойын ағылшын тілі сабағында оқытудың бір түрі ретінде қызықты, жеңіл және жанды болуы керек. Сабақ барысында ойын түрлерін пайдалану жоғары нәтижеге қол жеткізу болып табылады.

Нәтиже:

1. Әр оқушының шығармашылығы артады.

2. Жылдам жұмыс істеуге дағдыланады.

3. Оқушының жеке қабілеті анықталады.

4. Оқушы топ жаруға ұмтылады.

5. Оқушының ойлау қабілеті дамиды.

6. Әр оқушы өз деңгейімен бағаланады.